Man glo aangerand tydens onwettige besettingsHenry Holsthyzen en sy hond, Arrow, op die toneel. (Foto: Facebook) Die polisie in Noordwes ondersoek ’n saak van aanranding nadat ’n lid van die plaaslike buurtwag glo deur ’n groep mans in Rustenburg aangerand is. Die mans wou na bewering ’n leë mynhuis beset. Die lid van die buurtwag se hond, wat voorheen ’n Guinness-wêreldrekord gebreek het, is ook in die proses beseer. Henry Holsthyzen (48) vertel aan Maroela Media dat hy Vrydagoggend saam met ander lede van die buurtwag en die owerhede na die betrokke mynhuis in Protea Park ontbied is nadat ’n groep mans die slot van dié huis oopgebreek het. Volgens die polisie is dié ook nie die eerste poging om ŉ leë mynhuis op dié dorp te beset nie. Volgens Holsthyzen het hy, sy verloofde en sy hond, Arrow, die betrokke oggend eerste op die toneel aangekom. Hy vertel dat hy probeer verhoed het dat hulle die huis binnegaan en ’n nuwe slot aangebring. Dit is toe dat nog makkers in drie taxi’s en verskeie motors op die toneel aangekom en Holtzhyzen glo met voorwerpe soos ’n graaf en ’n leer aangerand het. Arrow is tydens die voorval op sy rug met ’n voorwerp geslaan. Skermgreep uit die video. ’n Video van die voorval word sedertdien op sosiale media versprei waarin daar gesien word hoe Holsthyzen en Arrow koes en keer soos voorwerpe in hul rigting geswaai word. Holsthyzen vertel dat sy verloofde tydens die aanranding in hul motor geskuil het en dat die mans haar glo uit die motor wou dwing. Die mans het glo ook dreigemente teenoor haar gemaak. “My grootste vrees was vir my verloofde en my hond. ’n Ou voel magteloos. Jy probeer die situasie ontlont,” sê Holsthyzen nou. Hy vertel dat hy en Arrow eindelik daarin kon slaag om tot by sy motor te kom, waarna hy en sy verloofde met die hond na ’n veearts gejaag het. “Hulle sou hom doodmaak,” het hy gesê. Skermgreep uit die video. Volgens Holsthyzen is daar genadiglik geen groot skade aan Arrow se rug in die voorval aangerig nie. Arrow het in 2016 ’n Guinness-wêreldrekord gebreek toe hy die eerste teenstropings-hond in die wêreld geword het om valskerm te spring. Holtshyzen het self net ’n paar kneusplekke in die voorval opgedoen. Kol. Sabata Mokgwabone, woordvoerder van die polisie, het die beweerde aanranding aan Maroela Media bevestig. Volgens Mokgwabone het die verdagtes na bewering vroeër ook ’n sekerheidswag van ’n myn aangerand toe hulle ’n ander mynhuis wou beset. Niemand is nog in verband met enige van die twee voorvalle of die besettings in hegtenis geneem nie.